google/wiki40b huggingface dataset:
Uniform Resource Identifier

En uniform ressursidentifikator (URI, engelsk: «Uniform Resource Identifier») er en kompakt streng av tegn som identifiserer en abstrakt eller fysisk ressurs. En URI kan videre klassifiseres som en lokator eller et navn, eller begge deler.
Uniform Resource Identifier var opprinnelig kalt Universal Resource Identifiers, og ble spesifisert i RFC 1630 av Tim Berners-Lee i 1994.
URI-spesifikasjonen definerer en felles syntaks for identifisering og adressering av objekter på Internett. Uniform Resource Locator (uniform ressurlokator, URL) og Uniform Resource Name (uniformt ressursnavn, URN) er begge mer spesifikke former av URI. 
Mens URI-er kun tillater  ASCII-tegn, støtter den nye  IRI-standarden (internasjonalisert ressursidentifikator, engelsk: «Internationalized Resource Identifier») hele det langt større  Unicode-tegnsettet.

URI i forhold til URN og URL

En URI kan bli klassifisert som en lokator (URL) eller et navn (URN) eller begge deler (URI).
En URN er tilsvarende en persons navn eller personnummer, mens en URL er tilsvarende hans eller hennes gateadresse. En URN definerer objektets identitet, mens URL-en gir en metode for å finne objektet.
En typisk URN er ISBN-systemet. ISBN 9788205248939 (URN:ISBN:9788205248939) refererer en unik versjon av Hamsuns Sult. For å finne frem til dette objektet, for å lese boken, så trenger man også å vite dets plassering; en URL. URL-en til dette objektet kan f.eks være file:///C:/MyDocuments/Sult.pdf som refererer til en elektronisk fil lagret lokalt på platelageret i en hjemmedatamaskin. URN-er og URL-er utfyller mao. hverandre.
På samme måte kan en internasjonalisert ressursidentifikator (IRI) bli klassifisert som en lokator (IRL) eller et navn (IRN) eller begge deler (IRI).

Syntaks

En URI består av to deler, et skjemanavn og en skjemaspesifikk streng, adskilt av et kolon. Man har f.eks skjemanavn som mailto, http og ftp, som hver definerer sine egen syntaks for hvordan en gyldig adresse ser ut.
Skjemanavnet er ofte det samme som, eller basert på protokollnavnet. Det er dog ikke noen regel som tilsier at det må være slik.
Selv om den skjemaspesifikke delen av en URI defineres av spesifikasjonen for det skjemaet, så er det det også fastsatt enkelte regler i URI-spesifikasjonen for gyldige tegn, og hvordan man kan kode spesialtegn.

Et annet eksempel

Musikkprogrammet Spotify bruker URI til å identifisere musikk og album lett tilgjengelig. Et eksempel på dette er "spotify:track:70mSIaKV6BQsQ2cWL0dKwa" som refererer til "Peer Gynt - In The Hall Of The Mountain King" av Edvard Grieg. Ved bruk av URI, vil det bli enklere for forbrukeren å søke etter sanger og albumer, samt å dele dette via sosiale nettjenester som det hovedsakelig i dette tilfellet er bygget for.
Anthony Downs

Downs liv

Downs studerte økonomi og statsvitenskap ved Carleton College i Northfield i Minnesota og ble uteksaminert i 1956 fra Stanford University. Han arbeidet deretter som professor ved University of Chicago, som analytiker ved RAND Corporation og som president i Real Estate Research Corporation.
Lønahorgi Opp

Lønahorgi Opp er et motbakkeløp på Voss som arrangeres av Voss Oppturar. Løpet ble første gang arrangert i 2009.
Løypa starter på Voss Idrettsplass på 55 meters høyde og har målgang på Langahorgi på 1093 meter. Løypa er 10,4 km lang, og til tross for målgang så høyt over havet er det bred og fin løype stort sett hele veien, i starten på asfalt, senere på grusvei.
I 2010 hadde Lønahorgi Opp status som Norgesmesterskap i motbakkeløp.
Flinders Island

Flinders Island er ei øy i Bass-stredet mellom Tasmania og det australske fastlandet. Den ligger 20 kilometer fra Cape Portland som er det nordøstlige punktet på Tasmania. Den er den største øya i Furneaux-øygruppen.

Historie

Flinders Island ble bosatt for minst 35 000 år siden da Bass-stredet var tørrlagt. Befolkningen forsvant for 4500 år siden da El Nino klimaforandringer forandret næringsgrunnlaget.
Deler av Furneaux øygruppen ble først kartlagt i 1773 av den britiske oppdageren Tobias Furneaux som var kaptein på HMS «Adventure» en av støtteskipene på James Cooks andre ekspedisjon. I 1798 ble øygruppen helt kartlagt av oppdageren Matthew Flinders han gjennomførte senere enn omseiling av Tasmania og beviste at Tasmania var en øy og ikke tilknyttet det australske fastlandet.
De første europeiske bosetterne på øyene var selfangere sendt på 1700-tallet. Selbestanden gikk fort ned og det siste fangstløyvet er fra 1828. 
Fra 1830 ble de siste tasmanske aboriginene sendt i eksil til Flinders Island. Det var antatt at de 160 gjenlevende ville være trygge mot europeisk bosetning der. I 1847, etter en konflikt med kommandanten Henry Jeanneret ble de gjenværende 47 aboriginene flyttet til Oyster Cove, en tidligere straffangeleir 56 kilometer sør for Hobart.

Geografi

Øya er del av delstaten Tasmania og lokalstyret Municipality of Flinders Island sammen med omliggende øyer med liten bosetning. I 2005 hadde øya 897 innbyggere. Den største bosetningen er Whitemark der øyas hovedflyplass ligger.  
Øya er rundt 62 kilometer fra nord til sør og 37 kilometer fra øst til vest. Mount Strzelecki sørvest på øya er det høyeste punktet med 756 moh. Øya har et rikt dyreliv og deler av øya er nasjonalpark.

Transport

Øya har flyvninger til Essendon lufthavn ved Melbourne og Launceston lufthavn ved Launceston på Tasmania. Det går også ferger fra Bridport på Tasmania og Port Welshpool på fastlandet.
Varingskollen

Historie

Varingskollen er et gammelt vardested allerede fra eldre jernalder og har også sitt navn knyttet til dette (forstått som 'vaktmannskollen'). Tidligere i moderne tid sto det også et utkikkstårn på toppen. I dag er kollen mest kjent på grunn av skisenteret ved samme navn. Varingskollen holdeplass på Gjøvikbanen ligger ved foten av fjellet.

Geologi

Varingskollen ligger i Oslofeltet og består hovedsakelig av vulkansk nordmarkitt, en lys rødbrun kvartssyenittbergart. Selv om bergarten er vulkansk, finnes det ikke holdepunkter (slik som lavaførende rør) for at Varingskollen har vært en vulkan. Bergarten som Varingskollen består av ble dannet nede i jordskorpen og gradvis avdekket ved erosjon av fjellmassen over.

Friluftsliv

På østsiden av fjellet ligger Varingskollen skisenter, offisielt åpnet i mars 1963. Det første verdenscuprennet i alpint i Norge ble avholdt der 24. februar 1968. Storslalåmrennets herreklasse ble vunnet av  Werner Bleiner, Østerrike  foran Dumeng Giovanoli, Italia og Edmund Bruggmann, Sveits med Håkon Mjøen på fjerdeplass. Kvinneklassen ble vunnet av Fernande Bochatay, Sveits foran Isabelle Mir, Frankrike og Kiki Cutter, USA. Beste norske ble Aud Hvammen på 13.-plass.
Ellers er kollen et populært og godt egnet utfartssted sommer som vinter. Hakadal IL etablerte på begynnelsen av 2000-tallet en lysløype og skistadion i umiddelbar tilknytning til skisenteret. Hvert år arrangeres også motbakkeløpet Varingskollen Opp.
Hatamus gressitti

Utseende

En middelsstor (gjerne ca. 25 millimeter), avlang, blankt mørkbrun hornbille. Hannen har et kort horn i pannen, men de mangler de kraftige hornene man ser hos mange andre hornbiller. Pronotum har små men dype, spredte punktgroper. Beina er kraftige men fotleddene ganske tynne, leggene med kraftige tenner på yttersiden, den er mer langbeint enn de fleste andre hornbiller. Dekkvingene mangler markerte punktstriper og er skinnende blanke.

Levevis

Lite ser ut til å være kjent om biologien til denne slekten.

Utbredelse

Arten er utbredt på Ny-Guinea.
Fagbladet Forskningspolitikk

Fagbladet Forskningspolitikk er et tidsskrift for analyse og debatt om forskning, høyere utdanning og innovasjon. Bladet har som mål å bidra til en bred og kvalifisert debatt på feltet. Tidsskriftet utgis av Nordisk institutt for studier av innovasjon, forskning og utdanning.
Erhvervs- og Vækstministeriet

Erhvervs- og Vækstministeriet (tidligere Økonomi- og Erhvervsministeriet) er et dansk ministerium som ivaretar oppgaver vedrørende økonomisk politikk og erhvervspolitisk fremme. Ministeriet ble opprettet ved regjeringsdannelsen i 2001 ved en sammenslåing av Erhvervsministeriet og Økonomiministeriet. Samtidig ble By- og Boligministeriet nedlagt, og sakene vedrørende byggeri overført herfra, liksom Miljø- og Energiministeriet avgav saker vedrørende energilovgivningen. Økonomi- og Erhvervsministeriet har omkring 3 500 ansatte.
Ministeriet utformer den økonomiske politikk, overvåker de finansielle markeder samt foretar samfunnsøkonomiske analyser. På det erhvervspolitiske området er det ministeriets mål å sikre optimale vilkår for virksomheter i Danmark ved å skape gode muligheter for vekst.
Ministeriet ble fra dets opprettelse i 2001 ledet av Bendt Bendtsen, men er siden overtatt av Lene Espersen etter Bendtsens avgang som politisk leder for det Det Konservative Folkeparti. Ved regjeringsskiftet i 2011 skiftet ministeriet navn fra Økonomi- og Erhvervsministeriet til Erhvervs- og Vækstministeriet.
Borovitsji

Historie

Bosetningen ble først nevnt i 1495. Den fikk status som by i 1770 av Katarina II. Den viktigste leveveien til byens innbyggere var å lose skip gjennom strykene på elva Msta, som var en del av en viktig vannvei som knyttet det sentrale Russland til Østersjøen (derfor finnes et ror på byvåpenet som ble innvilget av Katarina II). Men ved midten av 1800-tallet hadde betydningen av Msta-elva som transportrute avtatt, etter åpningen av Volga-Østersjøkanalen og jernbanen Moskva–St. Petersburg.
På 1800-tallet ble det i nærheten av Borovitsji funnet forekomster av en spesiell leire som egnet seg til ildfast teglstein, og den første fabrikken for produksjon av ildfast teglstein i området åpnet i 1855. I 1878 gjorde et sidespor til jernbanen Moskva–St. Petersburg ved Uglovka-stasjonen det mulig å etablere flere store fabrikker for slik produksjon i 1880. Også i dag er en stor del av byens befolkning ansatt i teglstein-industrien.
Under andre verdenskrig var det en krigsfangeleir i Borovitsji, hvor det fra 1944 til 1947 befant seg flere tusen fanger. Et av disse omkom under oppholdet i leiren. Leiren ble oppløst i 1953.
Johann Gottlieb Fichte

Biografi

Fichte hadde en fattig bakgrunn; faren var vever og han måtte arbeide som barn.
Fichte studerte teologi i årene 1780–1784, først i Jena, Wittenberg, senere i Leipzig, men avbrøt studiet.
I årene 1784–1790 arbeidet han som huslærer.
Som følge av at en filosofistudent ba ham forklare Kants Kritikk av den rene fornuft for seg, vendte Fichte i 1790 tilbake til Leipzig og fordypet seg i Kant. Fichte opplevde Kants filosofi som en befrielse fra sitt deterministiske verdenssyn, og skrev Aphorismen über Religion und Deismus. I juli 1791 besøkte han Kant i Königsberg, men ble skuffet. I 1792 utga han etter Kants anbefaling verket Versuch einer Critik aller Offenbarung. Verket ble gitt ut anonymt og gikk først for å være et lenge etterlengtet religionsfilosofisk verk av Kant selv. Da Kant oppklarte misforståelsen, ble Fichte berømt og fikk en undervisningstilling i filosofi i Jena etter anbefaling av Weimarministeren Goethe. Fichte ble Reinholds etterfølger og tiltrådte i 1794. Samme år utga han første utkast til en systematisk rekonstruksjon av Kants vitenskapslære, den såkalte Grundlage der gesamten Wissenschaftslehre.
I årene som fulgte publiserte Fichte en del større verker, av disse skapte essayet Über den Grund unseres Glaubens an eine göttliche Weltregierung furore og førte til den såkalte ateismestriden. Fichte ble beskyldt for å være ateist, og ble i 1799 avsatt fra professoratet. I en appell i 1789 forsøkte han å tilbakevise påstanden om at han var ateist.
I årene etter bosatte han seg hovedsakelig i Berlin, hvor han arbeidet som privatdosent.
I 1804 takket Fichte ja til en stilling ved Universitetet i Erlangen, og ble professor fra april 1805. I 1806 flyktet han til Königsberg pga. Napoleons invasjon.
Fichte vendte tilbake til Berlin i 1807 og holdt i årene 1807–1808 sine berømte Reden an die deutsche Nation. I 1810 ble han utnevnt til professor i filosofi ved det nyopprettede universitetet i Berlin, og ble lærestedets første rektor (1811–1812).
Fichte døde av en tyfusinfeksjon i 1814. Han er gravlagt på Friedhof der Dorotheenstädtischen und Friedrichswerderschen Gemeinden.
Fingeravtrykk

Fingeravtrykk er avtrykk fra linjemønsteret på innsiden av fingre hos mennesker. Linjemønsteret danner seg på foster-stadiet, og holder seg uforandret gjennom hele livet. Det er aldri blitt oppdaget to personer med like fingeravtrykk, og fingeravtrykk antas derfor å være unike. Fingeravtrykk regnes derfor som en sikker metode for identifikasjon og verifikasjon, og brukes innen biometri og kriminalteknikk. I Norge ble fingeravtrykk i kriminaltekknikken innført av fengselsdirektør og lege Anders Daae.
Det eldste kjente fingeravtrykk ble funnet på et stykke harpiks i Königsaue i Sachsen-Anhalt. Harpiks-stykket, som bare målte 2,7 cm, bevarte på ene siden avtrykket etter steinredskapet det hadde vært klistret på, mens det på andre siden var et treskaft. Det fremgikk at fingeravtrykkets eier måtte ha forsøkt å lime sammen et redskap ved hjelp av harpiksen. Alderen på harpiksen ble satt til mellom 45 000 og 52 000 år, slik at fingeravtrykket må ha tilhørt en neandertal, siden dette var lenge før Homo sapiens kom til Europa.
Global Prosperity Group

Global Prosperity Group (GPG) var et amerikansk pyramidespill som ble stiftet av Keith E. Anderson og David Struckman. Selskapet hadde suksess på slutten av 90-tallet og er et av de mest omfattende pyramidespill gjennom historien. Selskapet ble også kalt Institute of Global Prosperity Group, forkortet IGP.
I prinsipp gikk GPG ut på å selge videre det samme medlemskapet man selv hadde kjøpt og derved tjene penger på provisjon av salget. Markedsføringen var i hovedsak basert på telefonsalg der medlemmene leste opp ferdigskrevne tekster for å selge inn medlemskap. Et grunnleggende trekk ved GPG var at medlemmene ble instruert i hvordan inntekter kunne unndras beskatning. Metodene var ulovlige, og mange av medlemmene ble straffeforfulgt for skatteunndragelse.
GPG tiltrakk seg raskt myndighetenes interesse, og en rekke delstater utstedte pålegg om å stanse all virksomhet. I tillegg til å drive sin forretning som et pyramidespill var GPG heller ikke sertifisert for å tilby investeringer. Etter hvert som myndighetene sirklet inn den ulovlige virksomheten gjorde selskapets ledelse en rekke tiltak for å slippe unna. Seminarene ble gjennomført utenlands og selskapet skiftet også navn til Institute of Global Prosperity. Pyramiden kollapset endelig i 2002, men den gjenoppstod som nye varianter av konseptet under navn som Investors Alliance, Financial Legacy Alliance med flere. Det var også utbrytere som i 2001 grunnla pyramideselskapet Liberty League International, men her var skatteunndragelser byttet ut med kurs i personlig utvikling.
Da Anderson skjønte at myndighetene i USA ønsket å arrestere ham, flyktet han til Costa Rica. Han ble imidlertid pågrepet her i februar 2002 og utlevert til USA senere samme år og dømt til 20 års fengsel og en bot på 63 millioner dollar for å oppfordre til ulovlig skatteunndragelse. Wayne Anderson og Richard Marks fikk begge 15 års fengsel, mens Karolyn Grosnickle ble idømt 8 år.
David Struckman søkte tilflukt i Panama, men ble i 2006 også utlevert til USA. I 2008 ble han dømt til 70 måneders fengsel, og Daniel Andersen og Lorenzo Lamantia fikk samtidig også fengselsstraffer. Det fremkom da at GPG i perioden 1996 til 2002 klarte å omsette for 45 millioner dollar.
Vega

Næringsliv

De viktigste næringsgrenene i kommunen er jordbruk, fiske og lokal tjenesteyting. Det finnes også en del fiskeforedling i kommunen.

Verdensarv

De eldste bosetningene på Vega er datert til steinalderen, 10 000 år tilbake i tid. Dette er den aller tidligste påviste bosetningen i Nord-Norge. Antakelig var det de fiskerike gruntvannsområdene rundt øya som gjorde at folk bosatte seg. Det var Vegaøyenes lange historie som kulturlandskap som lå til grunn for at Norge søkte verdensarvstatus for området. I søknaden ble det henvist til UNESCOs femte kriterium, som handler om å være «et fremragende eksempel på tradisjonell bosetting, bruk av land eller sjø som er representativt for kulturen». I søknaden het det med henvisning til dette kriteriet: «Kulturlandskapet Vegaøyan illustrerer på en enestående måte en bosetting og arealbruk formet gjennom menneskets tilpasning til og bruk av skjærgårdens ressurser», og videre ble dette blant annet knyttet til områdets unike tradisjon med hekkende villfugl som husdyr, den tradisjonelle kombinasjonsnæringen mellom jordbruk og fiske og områdets store internasjonale ornitologiske og marinbiologiske betydning.  I sin offisielle begrunnelse for at Vegaøyene ble innskrevet som verdensarvsted skriver UNESCO:
Vegaøyene viser hvordan generasjoner av fiskere/bønder gjennom de siste 1500 årene har opprettholdt et livsgrunnlag i et ugjestmildt kystlandskap nær polarsirkelen, bygget på den nå unike tradisjonen med høsting av edderdun, og det feirer også bidragene som kvinnene har gitt til edderdunprosessen.
Dronning Sonja foretok den offisielle åpningen av Vega som UNESCO-verdensarvområde ved en seremoni i Hysværøyan den 20. april 2005.

Kultur

Kommunen var deltaker i Skulpturlandskap Nordland med skulpturen «En ny samtale», ferdig 1992, av den finske kunstneren Kain Tapper.
Dalåni

Dalåni er en elv i Fyresdal kommune i Telemark. Den starter der elva Finndøl møter Songedalsåi, og munner ut helt nord i Fyresvatnet ved Snarteland. Dette siste stykket av elva kalles også Snartelandsåi.
Presidentvalget i USA 1996

Andre kandidater

Andre kandidater inkluderte Ralph Nader fra Green Party, Harry Browne fra Libertarian Party, Howard Phillips fra U.S. Taxpayer's Party og John Hagelin fra Natural Law Party, som alle fikk mindre enn 700 000 stemmer.
Stein Dag Jensen

Karriere

Som tenåring hadde Jensen en stor interesse for pop- og rockmusikk, og i 1962 begynte han å kommentere Radio Luxembourgs Top 20 for Dagbladet. Dette var blant de første artiklene om popmusikk i avisen, og Jensen ble etter hvert Dagbladets første musikkjournalist – samtidig mens han gikk på gymnaset. Særlig fulgte han The Beatles tett, og i 1960-årene brukte plateselskapene ham som konsulent, blant annet for å velge ut singlene på Beatles-albumene etter hvert som de kom ut. 
Etter å ha fullført gymnaset på Grefsen i Oslo i 1965, begynte han med studier etter anbefaling fra Dagbladet-redaktør Roald Storsletten. Jensen tok mellomfag ved Universitetet i Oslo i sosiologi, statsvitenskap og historie. Samtidig tok han jevnlig kvelds- og helgevakter i ulike avdelinger i Dagbladet. 
I 1983 begynte Jensen i NRK Dagsnytt, der han blant annet var med på å starte Dagsnytt Atten. I 1990 gikk han over i Radiosporten der han blant annet var med på å dekke OL på Lillehammer i 1994. Siden begynte han i NRK Radios musikkredaksjon der han har hatt ansvaret for programposter som Eviggrønt, Musikkrevyen og Musikknytt. og også Popquiz på 90-tallet (som var en del av utslagsrundene til TV-serien Pick-Up (TV-program 1997), en quiz om popmusikk.  
Jensen har også jobbet opp mot Melodi Grand Prix og Eurovision Song Contest, og han har kommentert den internasjonale finalen fem ganger på NRK P1 i perioden 1995–2001.

Annet

Jensen er en ivrig akvarie-entusiast og har vært medlem av Oslo Akvarieklubb siden 1961.
Wujiang (Shaoguan)

Wujiang (kinesisk: 武江区; pinyin: Wǔjiāng Qū) er et bydistrikt i byprefekturet Shaoguan i provinsen Guangdong i Folkerepublikken Kina.
Det har et areal på 682 km² og teller 240.300 innbyggere (2006).

Jernbane

Beijing-Hongkong høyhastighetsjernbane har stoppested her.
Ryderbreen

Ryderbreen er en isbre i Antarktis. Den er 24 km lang og like bred, og flyter slakt vestover fra Dyer Plateau i Palmer Land og ut i George VI Sound sør for Gurney Point.
Breen ble først kartlagt i 1936 av British Graham Land Expedition (BGLE) under John Riddoch Rymills ledelse. Den ble navnsatt av UK Antarctic Place-Names Committee (UK-APC) i 1954 etter kaptein Robert E.D. Ryder i Royal Navy, som var løytnant og kaptein på «Penola» under BGLE.
Store bededag

Store bededag er en offisiell dansk helligdag som faller på fjerde fredag etter påske, og dermed tre uker før pinse.
En bededag var opprinnelig en av mange mindre helligdager året igjennom, som var særlig tilegnet bot og faste; for eksempel var på landet hver onsdag offisiell bededag, hvor folk skulle faste og prestene be for fred. Hertil kom en serie bededager ved særlige anledninger. De ble avskaffet ved reformasjonen, men ble i de følgende århundrer innført litt etter litt.

Store bededags opprinnelse

Den dag som i dag er kjent som «store bededag» ble innført av Hans Bagger (biskop over Sjælland 1675–1693), som i løpet av sine to første år som biskop fikk innført tre faste- og helligdager i sitt stift. Av dem ble den midterste lovfestet ved kongelig forordning den 27. mars 1686 som en «ekstraordinær, alminnelig bededag» for hele riket.
Store bededag ble innvarslet aftenen før ved stormklokkeringning fra landets kirker. Det var tegn til at der ikke lengre skulle drives handel og at kroer, bevertninger og lignende skulle lukke, så folk kunne gå hjem og hellige seg den forestående bededag og møte veluthvilte og edru i kirken neste morgen, som forordningen krevde. Deretter skulle befolkningen avholde seg fra arbeid, reiser, lek, spill og all slags «verdslig forfengelighet» inntil dagens kirkelige handlinger – gudstjeneste, høymesse, middagsmesse og ettermiddagsmesse – var overstått.
Plasseringen av store bededag på nettopp dette tidspunkt knyttes til de såkalte «gangdage» som ble avholdt om våren med hellig prosesjon ut over markene for å styrke innhøstingens vekst. Til disse gangdage var knyttet kirkelige ritualer og tekstlesninger, og de utgjorde et motstykke til høstfest. Det nevnes også som beveggrunn at denne plasseringen tillot kongen å holde bededagen sammen med københavnerne, innen han dro ut på sin årlige sommerreise i landet.
I Norge, hvor bededagen likeledes var blitt innført i 1686, ble den i 1915 flyttet til fredag før allehelgensdag, for i 1950 å bli flyttet til søndag før allehelgensdag (bots- og bededag).
Marc Overmars

Klubbkarriere

Overmars startet i den lille nederlandske klubben SV Epe før han gikk til Go Ahead Eagles. Willem II Tilburg kjøpte han senere for £200 000 og i løpet av 1991/1992-sesongen ble han solgt til AFC Ajax Amsterdam.
Marc Overmars ble berømt med Ajax under Louis van Gaal. Han var med på Ajax-laget som vant Europacupen i 1995 mot A.C. Milan. Han var plaget av skader i kneet i 1996, som holdt ham utenfor Euro 96. Til tross for skaden, signerte han for Arsène Wengers Arsenal sommeren 1997.
I London-klubben skåret han viktige mål, inkludert ett i 1998 FA-Cup-finalen og en 1-0-seier over Manchester United på Old Trafford, som hjalp Arsenal til å vinne the Double. Sommeren 2000 flyttet han til Spania og FC Barcelona, for £25 millioner (€39.6 million), noe som gjorde han blant de dyreste nederlandske spilleren. På tross av problemer skåret han åtte mål på 31 kamper i den første sesongen.
10. august uttalte Overmars at han ville gjøre et sensasjonelt comeback, og at han skal spille for Go Ahead Eagles sesongen 2008-2009

Landslagskarriere

Den 24. februar 1993 debuterte Overmars for Nederland mot Tyrkia. Da VM i fotball 1994 kom var han fast på laget. Totalt spilte Overmars 86 kamper for Nederland og skåret 17 mål. Overmars var den yngste spilleren til å nå 50 landskamper. Han siste kamp var tapet mot Portugal i semifinalen i EM i fotball 2004.
Lanao del Norte

Politisk inndeling

Lanao del Norte er delt i 1 "city" (bykommune) og 22 "municipalities" (landkommuner).